মুক্তিযুদ্ধের অন্যতম সংগঠক ও চাঁপাইনবাবগঞ্জ পৌরসভার অন্যতম সফল চেয়ারম্যান সেরাজুল হক শনি মিয়া জন্মেছিলেন ১৯২০ সালে চাঁপাইনবাবগঞ্জের মহারাজপুরের এক সম্ভ্রান্ত পরিবারে (মাতুতালয়/নানীর বাড়ি)। চাঁপাইনবাবগঞ্জের নামোশংকরবাটির মন্ডলপাড়া ছিল তাঁর পৈত্রিক নিবাস। ১৯৭১ সালের মহান মুক্তিযুদ্ধ সঠিকভাবে পরিচালনার জন্য স্থানীয়ভাবে গঠিত ৫ সদস্য বিশিষ্ট ’স্টিয়ারিং’ কমিটির অন্যতম সদস্য ছিলেন সেরাজুল হক শনি মিয়া। শনি মিয়াদের বাড়িতেই (বর্তমান শহীদ মনিমুল সড়কের জেলা আওয়ামীলীগ কার্যালয়ের সামনে) প্রতিদিন স্টিয়ারিং কমিটির সভা হত। ২১ এপ্রিল চাঁপাইনবাবগঞ্জ শহর পুণরায় পাকবাহিনীর করায়ত্ব হলে সেরাজুল হক শনি মিয়ার বাড়িটি আগুন লাগিয়ে পুড়িয়ে দেয়া হয়। চাঁপাইনবাবগঞ্জের সামরিক পতনের পর মালদায় গিয়ে মুক্তিযোদ্ধাদের সংগঠিত করেন সেরাজুল হক শনি মিয়া।